Et kedeligt syn møder i de her dage besøgende på kirkegården i Vrå. Flere gravsteder har været udsat for tyveri. På de 50 gravsteder er der blevet fjernet små bronzefigurer fra gravsten, som formentlig kan smeltes om og sælges. Kirkegårdsleder Peter Folmer Nielsen er ked af episoden. - Det er utroligt få kroner, de vil kunne få ud af det, så jeg kan slet ikke forstå, at det kan være det værd for nogen, siger Peter Folmer Nielsen. Det er støbninger, der forestiller fugle og kors, som gerningsmændene har snuppet. Efter tyveriet har politiet fundet en figur, der er afmonteret, men efterfølgende må være blevet tabt. Den er sendt til tekniske undersøgelser for at afdække, om tyvene har efterladt sig DNA-spor. - Jeg synes, at det er at træde på andre, når folk finder på sådan noget. De figurer er jo sat på gravstenen med omtanke, siger Ulla Jensen, der er på kirkegården i dag for at besøge familiegravstedet. Nordjyllands politi hører gerne fra borgere, der måtte vide noget om sagen.
Natten til søndag stjal ukendte gerningsmænd små udsmykningsfigurer fra ca. 50 gravsteder på kirkegården i Vrå.